পেট্রোল, ডিজেল বা বায়ো গ্যাস-এর বদলে ইলেকট্রিক চার্জেবল ব্যাটারি চালিত ই-রিক্সা বা টোটোর হাত ধরে এক সময়ে ছোট পরিবহণ ব্যবস্থায় পরিবর্তন এসেছিল পশ্চিমবঙ্গে। তবে এবার আর ইলেক্ট্রিক নয়, সূর্যের আলোতেই চলছে টোটো। তাও আবার বাংলার নদিয়াতে।
ইলেক্ট্রিকের বিকল্প শক্তি হিসেবে সৌরশক্তি ব্যবহার করে এবার টোটো চলাচল শুরু হল নদিয়ার বিভিন্ন শহরে। বিদ্যুতের সাহায্যে চার্জ দিয়ে নয়, টোটোর মাথায় সোলার প্যানেল লাগিয়ে তার থেকে শক্তি সংগ্রহ করে যাত্রী নিয়ে টোটোর যাতায়াত এখন মানুষের কাছে নতুন আগ্রহের বিষয়। 
দেখুন ভিডিও 
 

এতদিন উত্তর-পূর্ব ভারতের বিভিন্ন শহরের রাস্তায় এই ধরনের সৌরশক্তি চালিত ই-রিকশার দেখা মিলত। নদিয়ার কল্যাণীর বাসিন্দা এক ই-রিকশা সারাইয়ের কারখানার মালিক বেঙ্গালুরু গিয়ে রাস্তায় এই সৌরচালিত টোটো দেখেন। তখনই তাঁর মাথায় আসে কল্যাণীতেও এই ধরনের সৌর প্যানেল লাগিয়ে ই-রিকশা তৈরির ভাবনা। সেই মতো তিনি কল্যাণী ফিরে বিভিন্ন ই-রিকশা চালক বা টোটো চালকদের প্রস্তাব দেন সৌর প্যানেল তাদের রিকশায় লাগানোর। 
দেখুন ভিডিও
 

 
প্রায় ২৩ হাজার টাকা খরচ করে প্রথমে রাজি না হলেও পরবর্তী সময়ে সোলার প্যানেল লাগানোর উপকারিতা দেখে অনেকেই তাদের রিকশাকে সৌরচালিত করে নিচ্ছেন। এতে একদিকে যেমন ব্যাটারি চার্জ দিতে গিয়ে বিদ্যুৎ সাশ্রয় হচ্ছে, তেমনই ব্যাটারির আয়ুও বৃদ্ধি পাচ্ছে। অন্যদিকে, কোম্পানির তরফে ২৫ বছরের ওয়ারেন্টিও মেলায় কিছুটা নিশ্চিন্তেও থাকা সম্ভব হচ্ছে। ফলে আগের তুলনায় টোটোচালকদের লাভের পরিমাণও অনেকটাই বেড়েছে। সূর্যের আলোই এখন নদিয়ার টোটোচালকদের মুখে হাসি ফোটাচ্ছে।